林告院伯文送菊大如蓋予謂惟黄繖兩字可極形容遂賦
作者：陳杰
朝代：宋

paragraphs: 碧玉琢幹如拇大，黄金縷花三萬箇。
下如弗勝下如幬，疾風過前不少撓。
園丁結束無餘枝，詩翁打量四十圍。
放渠疎散得自性，十本奚啻專百畦。
人間籬落殊短淺，曷不歸來上林苑。
兩螭侍臣慣在眼，朝旭亭亭照黄繖。
厥封黑土大斗盛，階南尺五喘兩黥。
避堂以舍虛左迎，畫梁素壁生晶熒。
百匝環之三太息，生物何私培植力。
輪囷正色根極香，桃李爭春笑人寂。
三葩五蘂好事家，問渠曾識如許花。
相逢白眼花無恙，千載無人識元亮。